Tatoeba sentences — language code: epo
Kiam oni vokos pastron por ceremonio de komunio, tial unu el oficiroj lin respekte konduku al la malsanulo, kaj oni ne sidu, nek surhavu kapveston, nek fumu tabakon, tie kaj apude, ankaŭ ne estu ia ludo, krio aŭ bruo, por ke la rito estu farata kviete, solene kaj respektoplene.
Se pastro ne faros diservon, sen praviga kialo (kiu ne estu malpli grava ol malsano), do li estu monpunita je unu rublo kontraŭ unua foresto, duoble kontraŭ la dua, sed kontraŭ la tria li estu punita de la ĉefa flota pastro.
Sed se iu pastro estos ebria dum diservo, do unuafoje kaj duafoje li estu severe punita de la ĉefa flota pastro, sed triafoje la tribunalo de ekleziaj aferoj senigu lin je rango kaj ordino.
Neniu aŭdacu aranĝi ian festenon aŭ ludon dum diservo, sed se iu malobeos tion, do unuafoje kaj duafoje li fordonu al malsanulejo duoble pli da mono, ol se li forestus ĉe diservo, sed triafoje li estu senigita je ofico aŭ je rango, laŭ decido de tribunalo.
Se pastro forestos surŝipe, do ordinaran diservon faru sekretario aŭ, okaze de lia foresto, iu ajn, al kiu oni ordonos tion.
Neniu aŭdacu alporti tabakon, nek fortan vinon aŭ ian ajn alian malpermesitan drinkaĵon, por vendi tion surŝipe, je forpreno de tiu varo, kaj je aldona puno, depende de stato de la afero.
Kaj oficiroj, kaj senranguloj ne aŭdacu proprigi kajuton, nek ian ajn alian lokon surŝipe, sen difino de la ŝipestro, ankaŭ neniu aŭdacu kunpreni surŝipen kofrojn, sakojn aŭ ceteran pakaĵon, super kiomo, difinita de Militflota Departemento aŭ de la ĉefkomandanto, je jena puno: oficiroj estu monpunitaj je ties monata salajro, sed suboficiroj kaj senranguloj estu skurĝitaj ĉe masto.
Oni ne ludu kartojn, ĵetkubojn aŭ ceterajn hazardoludojn, je jena puno: oficiroj estu monpunitaj, sed senranguloj unuafoje kaj duafoje estu skurĝitaj ĉe masto, sed triafoje estu mallevitaj de sur velstango.
Oni ne malŝparu nek difektu ŝnuregojn aŭ ceteran ŝipan ekipaĵon, je granda monpuno, aŭ je korpa puno, laŭ decido de tribunalo, depende de graveco de la delikto.
Oni ne fumu tabakon ekde sunsubiro ĝis sunleviĝo, nek dum diservo, sed se iu volos fumi dum tempo permesita, do li fumu apud frontmasto aŭ en alia loko difinita de la ŝipestro, kaj sitelo plena je akvo estu apude, por ke oni povu estingi ekbrulon, je puno laŭ decido de la ŝipestro.
Se iu fekos aŭ urinos ekster loko, por tio destinita, do tiu ulo estu skurĝita ĉe kapstano, laŭ decido de la ŝipestro.
Oni sekigu sian malsekiĝintan veston kiel eble plej baldaŭ, je puno de skurĝado ĉe masto, ĉar malseka aŭ malpura vesto povas kaŭzi malsanon.
Ĉiu senrangulo ankaŭ devas teni sian uniformon pura, subveston lavadi laŭeble ofte, riparadi veston kaj piedveston, kaj esti ĝenerale purema, je la sama puno.
Oni ĉiutage purigadu kaj balaadu la ŝipon, lavadu ferdekon, ankaŭ malfermadu ferdekpordojn laŭeble ofte.
Dum starado ĉe ankro, ekstero de la ŝipo devas esti balaata kaj lavata ĉiumatene kaj ĉiuvespere.
Lokojn, kie troviĝas ŝafoj, birdoj aŭ cetera bruto, oni purigadu du fojojn ĉiutage, sub observado de ferdekestro aŭ vaĉa suboficiro.
Sed la tuton vaĉoficiroj observu, je monpuno de ties semajna salajro kontraŭ ĉiu manko.